Nóg ŉ deurbraak ná Mooinooi-vroue se verdwyningJoey van Niekerk en Anisha van Niekerk. Foto: Via Facebook Nóg twee verdagtes, ŉ man en ŉ vrou, is in hegtenis geneem in verband met die raaiselagte verdwyning van Joey en Anisha van Niekerk van Mooinooi in Noordwes. Ao. Mpeile Talane, woordvoerder van die polisie, het Saterdag aan Maroela Media gesê ŉ 18-jarige meisie en ŉ 29-jarige man is Vrydag in Rustenburg in hegtenis geneem omdat hulle moontlik met Joey (32) en Anisha (30) se verdwyning en moontlike moord verbind kan word. “Ons is steeds op soek na die twee vermiste persone. Ons is vol hoop dat die inhegtenisnemings van dié twee verdagtes ons die nodige antwoorde sal bring,” het Talane gesê. Maroela Media het verneem die verdagtes is glo na aan Koos Strydom (53), een van die vyf verdagtes wat reeds in hegtenis geneem is ná Joey en Anisha se verdwyning. Strydom bedryf ŉ paneelkloponderneming op die kleinhoewe waar Joey en Anisha woon. Die twee verdagtes, wie se name nie genoem mag word voordat hulle in die hof verskyn het nie, moet Dinsdag in die hof verskyn voordat hulle na verwagting Vrydag saam met die res van die verdagtes in die Brits-landdroshof gaan verskyn op aanklagte van moord, ontvoering, roof, die onwettige besit van ŉ vuurwapen en dwarsboming van die gereg. Wynand van Niekerk (34), Anisha se broer, het die inhegtenisnemings verwelkom. Hy het ook ŉ beroep op die gemeenskap gedoen om die familie Vrydagoggend by die Brits-landdroshof by te staan om teen die verdagtes se borgtogaansoeke te betoog. Intussen het die vyfde verdagte, Moses Rakubu (33), Woensdag in die Brits-landdroshof verskyn ná sy inhegtenisneming op 22 Desember. Die saak is uitgestel en Rakubu sal ook Vrydag saam met die ander verdagtes verskyn. Maroela Media het vroeër berig Strydom, Aaron Sithole (23), Alex Mudau (36) en ŉ vierde verdagte het reeds in die hof verskyn nadat hulle vroeër in Desember in hegtenis geneem is. Die vierde verdagte se naam word weerhou omdat daar onsekerheid is of hy minderjarig is of nie. Die verdagtes word aangekla in verband met die verdwyning van Joey en Anisha wat op 10 Desember omstreeks 07:30 vir die laaste keer in die Mooinooi-omgewing gesien is waar hulle saam op ŉ kleinhoewe woon. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie en is sedertdien nie weer gesien nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Daar was egter geen teken van die vroue nie en die soektog na hulle duur voort. Persoonlike besittings, waaronder die vroue se bankkaarte, is in van die verdagtes se besit gevind toe hulle in hegtenis geneem is. Lees die vorige berigte oor Joey en Anisha van Niekerk op Maroela Media.